Aniôł eli Heksa
NARRATOR:
We zielonym lesie we samym postrzodku
Stoji chałpka malućko kaj rabaty kwiotków
W okiynkach gardinki bieluśke furgajôm
Akuratno tam frelka… zwiyrzoczki jôm znajôm
Samiutko se miyszko we wielgachnym lesie
Wczas osierocôno terozki już wiycie
Szwarno ôna dziołszka dobrota mo w siebie
Przi nij kot i psioczek majôm sie jak w niebie
Ptoszki tam świyrgolôm łod rana do nocy
Futruje je frelka dyć trele mo w zocy
Wywiórki skokajom na strômie u frelki
Lyski i tam znoszôm kej zbiyro kamelki
Kej na progu siado dychnôńć po robocie
Zwiyrzoki już lecôm i szukajôm pociech
Głasko tuli do sia śpiywo pieśni piykne
Psioczek sztucho mordkom kotek na klin mignie
A tam we wsi prawiôm łoszkliwe klachule
Że w lesie jest heksa co z dioskym fajruje
Berajom z zowiści o diosecki szteli
Że sôm czort ze piekła heksy łôżko ścieli…
Dziecka zastrachane las tyn łomijajôm
Farorz grzmi z ambôny że gupie berajôm
Nale niy przegodo łone swoje wiedzôm
Yno w to niy wierzy tyn Florek za miydzôm
FLOREK:
Trza mi lyź do lasa połoglondać wszysko
Dyć musza to sprowdzić co to za dziołszysko
NARRATOR:
Jako se to przyrzek sztartnôł rano w drôga
Doś mioł już beranio mocka wierzoł w Boga
Prziloz w trzi godziny skukoł sie za strômy
Chałpka zejrzoł skrômno dziw… był tym wzruszony
Patrzoł tak z godzina wyglondoł tyj heksy
Podjodoł przi tymu mamulkowe kyksy
Cosik sie ruszyło skrzipły leko dźwiyrki
Piykno dziołszka w progu…
FLOREK:
Skónd te poniywiyrki?
Przeca to niy heksa yno aniôł jaki
Oj gupie klachule dom sie wóm we znaki
NARRATOR:
Taki piykne liczko we złocistych strônkach
Karlus sie zachwycioł był cołki w „skowrônkach”
Gwizdnył fajno nutka niy kcioł strachać frelka
By sie niy rozpyrskła co nad rzykom mgiełka
Blikła na karlusa uśmiych mu posłała
Kiwła mu paluszkym ku siebie wołała
Karlus przetar kruszki ze kyksów matuli
Poprawiył przi karku kragel ze koszuli
Wartko doł dwa szusy przy freliczce stanoł
Ze bliska jóm zejrzoł nale piykny aniôł
ANKA:
Jo je Anka karlusie take nosza miano
Wlyź yno do izby zrobia ci śniodanio
FLOREK:
Niy trza ci szykować jo już pojedzony
Nale dej sie napić boch jest fest sragniôny
NARRATOR:
Ze wiśni komportu w szolka mu naloła
Co kwilka blikała pod noskym sie śmioła
Kej sie napioł karlus chycioł rynka freli
FLOREK:
Jo je Florek Anko … mosz tu przyjocieli?
ANKA:
Czamu wypytujesz?Co cie tu wkludziyło?
Piyńć roków jo sama nale źle niy było.
FLOREK:
No dyć Anuleczko klacha tako leci
Żeś ze dioskym w zmowie…straszôm tobôm dzieci
ANKA:
Co ty beblosz synku to sôm balakwastry
Jo niy z piekła rodym jo ze Bożyj asty
Paciyrze jo rzykôm kożdego wieczora
Pônbôczkowi przaja jo niy heksa! Zmora!
NARRATOR
Płaczki poleciały tyj gryfnyj Anuli
Niy strzimoł już Florek do sia jôm przytulił
FLOREK:
Niy ślimtej aniôłku to oszkliwe klachy
Yno przida do wsi przeklna jo te strachy
We wsi hyn za lasym familijo môm
Wszysko połosprawiôm relacyjo zdôm
ANKA:
Powiydz ludziom Florku żech biydno siyrota
Czary mary dlo mie to żywica z płota
Psioczek,kotek,ptoszki,wywióreczka,kwiotki
Eli te należôm do dioska czelodki?
FLOREK:
Niy trop sie Aneczko wszysko wyklaruja
Ty mi dej do matki z zegródki leluja
Fest kwioteczkôm przaje toż bydzie uciecha
Frelki z piyknôm duszom niy wrazi do”miecha”
ANKA:
Jo od śmierci ojców… piyrsze dobre słowo
Eli lyź ku ludziom byda jo gotowo?
FLOREK:
Byda u cia gościć dej mi przyzwolynie
Teroz do wsi leca ściepnońć z ciebie „ciynie”
ANKA:
Ano leć karlusie weź kwiotki matuli
Możno moje serce ze żolu utuli
Spragniono jo wielce matczynyj miłości
Możno zaś uciecha w serduszku zagości
FLOREK:
Matula môm dobro serce ci otworzi
Jo już leca Anuś przyda tu niyskorzi
NARRATOR:
Pożegnoł freliczka czuł że zno jôm wieki
ôna przymrużyła swe piykne powieki
Bo zaś płaczka szczyńścio cisła sie do oczka
ANKA:
Niy byda samiutko jako ta boroczka
NARRATOR:
Prziloz Florek do wsi odwiedziył farorza
Wyznoł to o co czuje kajś wele ołtorza
Farorz pomiarkowoł co mu leży w duszy
W niedzielnym kozaniu serca ludziom skruszył
Pedzioł piykne słowa o freliczce z lasu
Jako parafianka przijmie jôm zawczasu
Po piyknym kozaniu wesolutki Florek
Pognoł zaś do lasu jako tyn Amorek
FLOREK:
Hej Anulko gryfno ośmiyj sie dziecino
Móm powiadômiynie môm w flaszeczce wino
Jo i farorz ze wsi ludziom my nazdali
Już niy bydom brzidko na ciebie godali
A jo ze swyj strôny byda prosioł piyknie
Niych ci tygo serca i dlo mie wystyknie
ANKA:
Oj Floreczku szwarny tyś lykym na dusza
Festelnie ci przaja piyrszo wyznać musza
NARRATOR
Take gorke słówka ku siebie szkamrali
Kej przelecioł roczek weselisko brali
Żyli se we szczyńściu duge duge lata
Porka dzieci mieli… Francik i Agata
Pomiarkujcie ludzie tyla łoszkliwości
Ze Aniôła Heksa??? Dyć wszysko po złości
autor
Barbara Politaj
dyu_Latn gaz_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn epo_Latn szl_Latn szl_Latn pol_Latn pol_Latn pol_Latn szl_Latn pol_Latn szl_Latn szl_Latn fur_Latn szl_Latn szl_Latn gaz_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn fur_Latn lim_Latn szl_Latn pol_Latn gaz_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn twi_Latn szl_Latn szl_Latn fur_Latn szl_Latn szl_Latn gaz_Latn pol_Latn szl_Latn szl_Latn fur_Latn fur_Latn twi_Latn ces_Latn szl_Latn fur_Latn szl_Latn pol_Latn twi_Latn szl_Latn szl_Latn szl_Latn slv_Latn gaz_Latn szl_Latn szl_Latn fur_Latn szl_Latn szl_Latn szl_Latn szl_Latn twi_Latn szl_Latn szl_Latn pol_Latn szl_Latn fur_Latn szl_Latn ces_Latn szl_Latn szl_Latn twi_Latn szl_Latn szl_Latn fur_Latn ces_Latn szl_Latn twi_Latn tgl_Latn szl_Latn pol_Latn szl_Latn fur_Latn szl_Latn min_Latn gaz_Latn pol_Latn pol_Latn szl_Latn twi_Latn szl_Latn gaz_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn fur_Latn szl_Latn pol_Latn szl_Latn szl_Latn szl_Latn szl_Latn twi_Latn szl_Latn szl_Latn gaz_Latn szl_Latn szl_Latn szl_Latn szl_Latn pol_Latn szl_Latn ast_Latn zho_Hans